Document ID: /roh_data/filtered/fineweb-2-filterrobots_roh.jsonl.gz/12866

L’energia la pli custeivla, favoreivla e cumpurteivla cugl ambient ei l’energia che vegn buca duvrada. Per quei motiv sustegn jeu l’intenziun da crear sistems da stimulaziun per sanar energeticamein baghetgs vegls e per contribuziuns da sustegn en favur da projects integrals ed innovativs che han la finamira da reducir il consum d’energia e las emissiuns da CO2. Aschia contonschein nus las finamiras dil clima fixadas ella Cunvegna da Paris. Las emissiuns da CO2 ston vegnir reducidas per la mesadad entochen igl onn 2030, e quei era enteifer la tiara e risguardond il stan da 1990. Plinavon ston vegnir creai stimuls, per ch’ei vegni renunziau a sgols da cuorta distanza. Per contonscher quellas finamiras eis ei plinavon necessari d’augmentar e migliurar la purschida dallas viafiers per il traffic internaziunal da persunas sco era da rinforzar il traffic da notg silla viafier. L’uiara ella Ucraina ha fatg daventar cunscients che la Svizra drova urgentamein in provediment d’energia autarct.
Il traffic ei responsabels per ina part considerabla dallas emissiuns da CO2. Cun promover dapli il traffic public savein nus effectuar ch’il traffic general daventa pli favoreivels al clima. In viadi cul tren caschuna 27 gadas meins CO2 e drova quater gadas pli pauc energia che in viadi semegliont cugl auto. Perquei sto il traffic public vegnir rinforzaus e sia cumpart vid il traffic general vegnir alzada a moda persistenta. La cumpart dil traffic public vid las emissiuns da CO2 munta a mudests 4 pertschien. Tonaton dat ei era cheu potenzial d’optimar. Cun la midada da motors fossils sin sistems da tracziun neutrals al clima el traffic public sin via, sco era cun remplazzar locomotivas da diesel vegn il traffic public a contribuir sia cumpart per la reducziun dallas emissiuns da CO2 en Svizra. La Confederaziun ei dumandada da scaffir ton pli spert stimuls corrispundents.
La forza hidraulica ei ina tecnologia da clav sch’ei setracta da renunziar als implonts atomars e da reducir las emissiuns da carburonts. Ils conflicts d’interess denter il schurmetg digl ambient e l’explotaziun dalla forza hidraulica ston vegnir sligiai spert. Las proceduras da lubientscha ston vegnir acceleradas e las prescripziuns simplificadas massivamein. Mo cun quellas mesiras eis ei pusseivel da contonscher a cuorta e mesa vesta la stabilitad necessaria dalla reit. Nus stuein reducir nossa dependenza digl exteriur. Per nies Cantun ein novs implonts hidraulics d’immensa impurtonza. Las regiuns muntagnardas duein nezegiar quellas resursas e saver profitar dapli da quellas. Ils tscheins d’aua ein ina indemnisaziun adequata per la resursa principala dallas regiuns muntagnardas. Quellas ein era en temps energeticamein difficils pli che giustificadas, ina reducziun dils tscheins d’aua vegn jeu era egl avegnir a cumbatter detschartamein.
Medemamein drova ei ina promoziun massiva dalla fotovoltaica. Prescripziuns e restricziuns ston vegnir reducidas, lubientschas ston vegnir concedias pli spert. Medemamein eis ei necessari da metter a disposiziun mieds supplementars da promoziun. En connex cun ina nova revisiun dalla lescha da CO2 drova ei stringentamein ina soluziun pragmatica cun stimuls e taxas directivas enstagl d’engreviar la populaziun dallas regiuns periferas cun aults cuosts supplementars.
21.4305 – Interpellation; Synthetischer Treibstoff aus CO2https://www.parlament.ch/de/ratsbetrieb/suche-curia-vista/geschaeft?AffairId=20214305
21.3434 – Interpellation; CO2-Abscheidung: Die Schweiz zum Technologieführer machenhttps://www.parlament.ch/de/ratsbetrieb/suche-curia-vista/geschaeft?AffairId=20213434
20.4709 – Postulat; Wasserstoff: Auslegeordnung und Handlungsoptionen für die Schweizhttps://www.parlament.ch/de/ratsbetrieb/suche-curia-vista/geschaeft?AffairId=20204709
18.4198 – Interpellation; Ungerechte Gebühren des Eidgenössischen Starkstrominspektorats ESTIhttps://www.parlament.ch/de/ratsbetrieb/suche-curia-vista/geschaeft?AffairId=20184198